פאטי

פּאַטִי (באיטלקית: Patti) היא עיר קטנה בצפון מזרח האי סיציליה, באיטליה. מספר התושבים במרחב העירוני של פאטי נאמד ב-11,800 בתאריך 1 בינואר 2026. מספר התושבים המאומת ב-31 בדצמבר 2021 עמד על 11,884. מניין התושבים הצטמצם בכ-5% מאז שנת 2011. העיר משמשת מרכז מינהלי לשתי עיירות גובלות, וכן מרכז דתי ומשפטי לאזור שלה. היא חלק מאיגוד ערים טינדרי-נברודי (Consorzio Intercomunale Tindari-Nebrodi). מקור השם קיימות דעות שונות באשר למקור שמה של פאטי. השם יכול היה להגיע מלטינית מהביטויים "פקטה/פקטס" (Pacta/Pactas) במשמעות של בריתות, או דברים מוסכמים בשפה הלטינית. השם יכול היה להיגזר גם מ-פאטיה (Patia) בלטינית, במשמעות חצר או יישוב משמעותי, או מהביטוי ביוונית Ἐπακτήν (Epaktēn), "אֵפַּק֧טֶן" במובן של גדה גבוהה, ליד המים. היסטוריה העת העתיקה-טינדרי באזור התגלו ממצאים ארכאולוגיים, המעידים על קיומה של התיישבות עוד בתקופת הברונזה. במקום בו פאטי בנויה, הייתה קיימת העיר טינדרי , (Tindari המודרנית או Tindaris הקדומה) שנוסדה על ידי השליט הטירן הייווני דיוניסוס הראשון (דיוניסוס מסירקוזה) בשנת 396, במאה ה-4 לפני הספירה. שרידים ארכאולוגיים של טינדרי ניתן לראות ברובע של פאטי בשם זה, המהווה במאה ה-21 חלק בלתי נפרד מהעיר. במאה השלישית לפנה"ס כרתה טינדרי ברית עם רומא, ובימי הקיסרות הרומית היא נקראה "הקולוניה של אוגוסטה טִינדַארְטִינׇארו֗ם" (Colonia Augusta Tyndaritanorum). פליניוס הזקן תיאר את טינדרי כמקום משגשג. במאה ה-1 העיר סבלה מסחף אדמה, ומפולות בוץ, ואילו במאה ה-4 אירעה רעידת אדמה חזקה באזור. בסוף תקופת שלטונה של רומא היה המקום נתון למתקפות רבות, של ונדלים ואחרים, ומתקפה הרסנית של ערבים מוסלמים ב-836 אילצה את התושבים להימלט, ולהשאיר מאחור את טינדרי החרבה. הקמת פאטי וימי הביניים בשנת 1094, לאחר שהשלים את כיבוש סיצילה כולה כשנתיים וחצי קודם, בנה רוג'רו הראשון, רוזן סיציליה את קתדרלת סן ברטולומאו (Duomo di Patti; Basilica cattedrale di San Bartolomeo), אשר שימשה לאחר בנייתה כמנזר בנדיקטי. סביב הכנסייה החלה העיר להתפתח. לכן, אפשר לראות ברוג'רו הראשון את מי שייסד את פאטי המודרנית. ב-1157 המקום הוכרז רשמית על ידי הכנסייה הנוצרית כבישופות. אשתו של רוג'רו הראשון נפטרה בפאטי ב-1118, וקבורה בתוך הקתדרלה. העיר חרבה חלקית תחת שלטונו של פרדריק השלישי מסיציליה (הידוע גם כפרדריק השני מאראגון), כעונש על תמיכתה בבית אנז'ו. העיר נבנתה מחדש, אך סבלה מדי פעם מפשיטות של פיראטים. העת החדשה רעידת האדמה הגדולה של שנת 1693 בדרגה 7.4 בסולם ריכטר שהחריבה את ואל די נוטו, פגעה קשות גם בפאטי. מרכז העיר חרב, אך נבנה מחדש מאוחר יותר, והעיר המשיכה להתפתח. ב-1860 נחת ג'וזפה גריבלדי בסיציליה עם 1,000 מתנדבים, החל בהשתלטות על האי, שהושלמה עוד באותה השנה. ב-1861 פאטי אוחדה, ביחד עם איטליה והאי סיציליה כולו, בתהליך איחוד איטליה תחת המלכות של המלך ויטוריו אמנואלה השני, והפכה לחלק בלתי נפרד מממלכת איטליה. במלחמת העולם ה-2, ב-15 באוגוסט 1943 כבשו את פאטי כוחות ארצות הברית ובעלות הברית, מידי צבא גרמניה הנאצית. גאוגרפיה ואקלים גאוגרפיה פאטי נמצאת באיטליה, בצפון מזרח האי סיציליה. סיציליה היא גם המחוז אליו העיר שייכת, תחת המרחב המטרופוליטני של מסינה. העיר נמצאת על הוף הים הים הטירני, שהוא עצמו מהווה חלק של הים התיכון. האי הקרוב ביותר לפאטי בין האיים הליפאריים הוא וולקנו נמצא כ-20 ק"מ של שיט לכיוון כללי צפון מפאטי. מרחק הנסיעה מהעיר למסינה עומד על כ-66 ק"מ, לקטניה כ-114 ק"מ, ואל פלרמו בירת האי והעיר הגדולה ביותר בו, מרחק הנסיעה מסתכם בכ-171 ק"מ. גובהה של פאטי מעל פני הים מגיע ל-157 מטר (515 רגל). נהר טִימֵטו֗ (Timeto) חוצה את העיר ונשפך אל הים הטירני. אקלים האקלים בפאטי הוא ים תיכוני, עונות הקיץ חמות ואילו בחורף קר, אך קור מתון ולא קיצוני. החודשים החמים ביותר הם יולי ואוגוסט, בהם ממוצע הטמפרטורות ביום מגיע ל-29 מעלות צלזיוס, והממוצע הנמוך יורד ל-23 מעלות. החודשים הקרים הם ינואר ופברואר, עם 14 מעלות ממוצע גבוה ו-9 ממוצע נמוך. מהירות הרוח השנתית הממוצעת מגיעה ל-15.5 קמ"ש. כמות הגשם השנתית הממוצעת היא 488.7 מ"מ. שלג היא תופעה נדירה באזור פאטי, אך בשנת 1953 ובשנת ובשנת 1981 ירדו שלגים מתועדים. אתרים ונושאי עניין בעיר בזיליקה: בזיליקה קתדרלה סן ברטולומאו נבנתה לראשונה בשנת 1094 כמנזר בנדיקטי. הכנסייה הוכרזה בשנת 1113 על-ידיי האפיפיורות כקתדרלה. שודרגה ב-1639, אך נהרסה ברעידות האדמה של השנים 1693 ו-1908. נבנתה מחדש בכל פעם, ונעשו בה שיפוצים לאחר הפצצה ב-1943. הגג הוחלף בשנת 1974. המבנה שופץ שוב לאחר רעידת אדמה ב-1978. הקתדרלה בנויה בנקודה הגבוהה בעיר, וניתן לצפות ממנה על פאטי, על האזור ואל הים הטירני. הקתדרלה משמשת גם כארמון הבישוף. המקום כולל גם מוזיאון דתי, ומוצגים בו תשמישי קדושה שונים וציורים בעלי אופי דתי. כנסיות: בעיר בנויות כנסיות רבות, כנסיית ס. ניקולס מהמאה ה-18, בה מוצגי אומנות רבים, כנסיית מדונה הקדושה של היוונים (Santa Maria dei Greci), בה נמצא פסל תואם לשם הכנסייה. כנסיית סן מיקלה, בה מוצג גביע שיש, שיצר האמן אנטונלו גאגיני (Antonello Gagini) במאה ה-16 וכנסיות רבות נוספות. הווילה הרומאית: וילה רומאנה (Villa Romana) נמצאת לא הרחק ממחלף הכבישים E90 והכבישים המקומיים SP130 ו-SP113. הווילה שימשה כפי הנראה מבנה מרכזי בחווה חקלאית רומאית גדולה. בווילה מוצגים עמודים עם כותרות, לוחות עם כיתובים, מוזאיקות שלמות למדי, אזורי מגורים, חדרי רחצה וכדומה. שביל קו֗דָה דֵלַה וו֗לְפֶּה: השביל (Coda della Volpe) הוא שביל עתיק ומתפתל, ולכן הוא מכונה "שביל זנב שועל". השביל מחבר את טינדרי, פאטי העיר, ואגמוני מרינלו (Laghetti di Marinello). השביל נופי, ולאורכו יש צמחייה עשירה. בעבר השתמשו בשביל צליינים, לעלייה אל הכנסייה בראש הגבעה. בשת 1998 האזור והשביל הוכרזו כשמורת טבע, ונעשים מאמצים מתמידים לשמור על אזור השביל מפני ארוזיה ופגעי טבע ואדם. חופי הים: לפאטי למעלה מעשרה ק"מ של חופי ים, של הים הטירני. חלק משמעותי מהחופים הם חופי רחצה ציבוריים, או פרטיים. בחוף מוצעות פעילויות של ספורט ימי לסוגיו. לאורך חלק מהחופים נמתחת טיילת מרוצפת. מחוץ לעיר טינדרי: טינדרי (Tindari) שייכת מוניציפלית לפאטי, אך מרוחקת כ-10 ק"מ מלב העיר. בטינדרי קיים אתר ארכאולוגי של עיר עתיקה, עם קשתות כניסה גבוהות, ושרידי דומוס (בית מפואר) רומאי, ותיאטרון רומי המשקיף אל הים הטירני. הסנקטואריה של טינדרי היא בזיליקה, שמאז המאה ה-12 משמשת מקום מושבם של בישופים. פסל מדונה שחורה הניצב בטינדרי הוא מקור משיכה לעולי רגל דתיים, וסביבה יש גם סיפורים דתיים. אגדת השארתה בטינדרי מדברת על ידי חובלים שלקחו את הפסל מביזנטיון, מצאו בטינדרי מקלט מסופה, אך התאפשר להם להפליג מהמקום, רק אחרי שכיבדו את רצון פסל המדונה השחורה להישאר בטינדרי. בחוף ימה של טינדרי קיימת גם לשון יבשה החודרת כקילומטר וחצי אל הים, ויוצרת את הלגונה של טינדרי (La laguna di Tindari), והיא מוכרזת כשמורת טבע. קסטלו די אוליביירי: הטירה (Castello di Oliveri) נמצאת כ-15 ק"מ מחוץ לפאטי, על ראש גבעה הסמוכה לים. נבנתה במאה ה-12 לצורכי תצפיות והגנה. היא מוקפת חומות, אך יש לה אופי של טירה יותר מאשר של מבצר. לטירה שלושה מפלסים וחצר, ונשקף ממנה נוף היקפי אל הים הטירני ועל האזור כולו. יעדים עירוניים והר געש: מספר יעדים המציעים פעילויות מגוונות ואתרי תיירות, נמצאים בטווח נסיעה לא ארוך מפאטי. מסינה, העיר הגדולה בצפון-מזרח סיציליה, טארומינה בה יש תיאטרון רומי עתיק עם תצפית נופית, הר הגעש אטנה, ומערבית מפאטי נמצאת העיר הקטנה צ'פלו. מוזיאון הים: מוזיאון הים הנקרא גם מוזיאון "מוּמׇה", נמצא בתוך טירה עתיקה במילאצו (Milazzo), כ-41 ק"מ מפאטי. המוזיאון הוקם לאחר מותו של לוויתן ראשתן גדול-ראש בשם סִיסוּ, שמת כתוצאה מהסתבכות ברשתות דיג לא חוקיות שהונחו ליד האיים האיוליים. המוזיאון הוא מקום בו מתמזגים מדע, השכלה, אומנות עם תצוגה מוזיאונית (למשל השלד של הלוויתן סיסו). במוזיאון נעשה שימוש בטכנולוגיות מולטימדיה, סרטים אינטראקטיביים, מציאות רבודה ובטכנולוגיות נוספות. אירועים ופעילויות הקרנבל של פאטי: הקרנבל (carnevale di patti) מתקיים בחודש פברואר. סמל הקרנבל הוא אדם מבוגר עם מסיכה בעלת אף אדום, מקטורן מנוקד וכובע משעשע. בפסטיבל אירועים שונים, מצעד של קבוצות מחופשות עם מסיכות, משט סירות, קרנבל ילדים, אירועים מוזיקליים ומפעים של DJ שונים וריקודים. הקרנבל מתקיים בכיכרות, ברחובות ובטיילת חוף הים של פאטי. השכלה, תרבות ואומנות שירה: סלווטורה קווזימודו (Salvatore Quasimodo) משורר וסופר איטלקי, שזכה בפרס נובל לספרות בשנת 1959 כתב את הפואמה בשם "רוח בטינדרי" (Vento a Tindari). בשיר המשורר מביע געגוע מפירנצה ומילאנו בהן חי שנים רבות, לגבעות, לצוקים, לפסגות, לאזור כולו, ולרוח בטינדרי. כלכלה כלכלתה של פאטי מתבססת בעיקר על תיירות, חקלאות ומלאכת יד. ענפי החקלאות המרכזיים באזור העיר הם גידול ושיווק לימונים, ירקות, זיתים, ענבי יין ודגנים. התיירות נסמכת על הקרבה לים, וחופי ים העולים באורכם על שמונה ק"מ, על אתרי תיירות בעיר ובקרבת מרכז העיר דוגמת טינדרי, על קרבה יחסית לערים משמעותיות בסיציליה, להר הגעש אטנה ועוד. מלאכות היד המקובלות בעיר הן יצירת כלי חרס, חפצים ופסלוני שיש ואמנות במתכת. עיסוקים אלה ואחרים מעודדים גם את ענפי המסחר, מכירת מזכרות וענפים קשורי תיירות דוגמת ספורט ימי. בפאטי נמצא בית חולים גדול, שמשמעותו העסקת עובדי רפואה ומינהלה רבים. בעיר גם משרדי ממשלה, מס הכנסה, בתי משפט ומשרדים רשמיים נוספים. מזון ומשקאות יין: לאזור פאטי וטינדרי וחצי האי מילאצו יין ייחודי לאזור הנקרא "מאמרטינו/מאמרטינו די מילאצו" (Mamertino di Milazzo). היין זכה לציון מקור מבוקר ומובטח, המהווה הגנה על שמו בהקשר לשימוש בו באזור המסוים והמוגבל בו הוא מיוצר בלבד. ליין מספר תתי סוגים, לבן, אדום, ריזרבה. תתי סוגים בודדים שלו מיוצרים גם במחוז קלבריה, בקצה הדרומי ביותר של חצי האי האיטלקי. זיתים ושמן זית: באזור פאטי גדלים שני סוגי זיתים, שמהם מפיקים שמן זית. הסוג האחד הוא "לה מִינוּטַה" (La Minuta), והאחר הוא "ואַלדֵמו֗נָה" (Valdemone), שזכה לתקן של "כינו מקור מוגן", שמשמעותו, כי רק באזור הגאוגרפי בו הוא גדל, מותר להשתמש בשם הזית ושמן הזית. מאכלים: פאטי היא עיר קטנה למדי, אך לאזור העיר מאכלים אופייניים משלו דוגמת כדורי ארנצ'יני, פסטה עם אנשובי ופסטה עם סרדינים הנהוג גם במקומות אחרים בסיציליה (pasta con le sarde). מאפים ממולאים בבשר, הנקראים "פסטיצ'וטי" (pasticciotti di carne patti), המוגשים גם כמנה אחרונה עם אבקת סוכר פזורה מעל המאפה. מנה אחרונה אחרת היא "פאנארדי" (panareddi), עם סוכר ו-וניל, המקושט בגרסת חג הפסחא בענבים, תפוחי עץ וקישוטים אחרים. יהדות במאה ה-15 הייתה קיימת קהילה יהודית בפאטי. כל יהדות סיציליה גורשה מהאי בשנת 1492. הגירוש בוצע בהוראת המלכים הקתוליים של ספרד (אשר שלטה באי) פרדיננד ואיזבלה. הגירוש חל על כל היהודים שהתגוררו בסיציליה ללא יוצא מן הכלל למעט מומרים, שהמירו דתם ל-נצרות (בספרדית: conversos). לא נותר זכר ליהדות פאטי, כיוון שמרכז העיר נהרס כליל ברעידת האדמה הגדולה של שנת 1693, ומוסדות קהילתיים דוגמת בית כנסת או בניין המקווה נהרסו גם הם, ולא נותרו כל מסמכים המעידים על אופי חיי הקהילה, מוסדותיה, בנייניה, ויחסיה עם יתר התושבים בעיר. תחבורה כבישים: את פאטי חוצה הכביש המהיר E90/A20 (בקטעים מסוימים נקרא גם E45). בנוסף בעיר וסביבה כבישים מקומיים ואזוריים SP134, SSP128, SP113, SP135. אוטובוסים: את פאטי מחברים קווי אוטובוס מספר 628N, BRT5, 241,430, 247 עם הערים השכנות בסיציליה. רכבת: מסילת הרכבת בקו מסינה-פלרמו עוברת בתוך פאטי, ובעיר תחנת רכבת הנקראת "סן פייטרו פאטי" (San Piero Patti). קו רכבת מופעל על ידי חברת הרכבות האיטלקית טרנאיטליה. תעופה: נמלי תעופה הבין-לאומיים משמעותיים הקרובים לפאטי נמצאים במרחקים שבין 170–200 ק"מ. נמל התעופה קטניה-פונטנרוסה (CTA), נמל התעופה הבין-לאומי של פלרמו (PMO). נמל התעופה למציה טרמה (SUF) קרוב מעט יותר מזה של פלרמו, אך הוא נמצא בחצי האי האפניני (באיטליה היבשתית) והגעה אליו מצריכה גם שיט דרך מיצרי מסינה. שיט/הפלגה: שני נמלי מעבורות קרובים יחסית לפאטי, בטווח של כ-15 ק"מ ופחות קאפו ד'אולנדו (Capo d'Orlando) בכיוון כללי מערב, וגם במילאצו (Milazzo) כ-41 ק"מ בכיוון מכללי מזרח. קווי המעבורות מגיעים אל ומפלרמו, האיים הליפאריים וליעדים אחרים. ערים תאומות לפאטי ערים תאומות בתחומי איטליה בלבד (נכון לאפריל 2026): איטליה מינורי, איטליה משנת 2018. איטליה מונקאלוו, איטליה משנת 2020. גלריה ראו גם נישמי מיליטלו אין ואל די קטניה קלטג'ירונה אלקמו קישורים חיצוניים אתר האינטרנט הרשמי של של פאטי Walking Tour: Centro storico di Patti, Sicilia| אורך=10:03, סרטון בערוץ "Chris Oliver", באתר יוטיוב הערות שוליים